NARIADENIE KOMISIE (ES) č. 521/2005
z 1. apríla 2005
o trvalom povolení doplnkovej látky a dočasnom povolení nového používania určitých už povolených doplnkových látok v krmivách
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 70/524/EHS z 23. novembra 1970 o doplnkových látkach v krmivách (1), najmä na jej články 3, 9d ods. 1 a 9e ods. 1,
so zreteľom na nariadenie Európskeho parlamentu a Rady (ES) č. 1831/2003 z 22. septembra 2003 o doplnkových látkach určených na používanie vo výžive zvierat (2), najmä na jeho článok 25,
keďže:
(1)
Nariadenie (ES) č. 1831/2003 ustanovuje povolenie doplnkových látok určených na používanie vo výžive zvierat.
(2)
Článok 25 nariadenia (ES) č. 1831/2003 ustanovuje prechodné opatrenia pre žiadosti o povolenie kŕmnych doplnkových látok predložené v súlade so smernicou 70/524/EHS pred dátumom uplatňovania nariadenia (ES) č. 1831/2003.
(3)
Žiadosti o povolenie kŕmnych doplnkových látok uvedených v prílohách k tomuto nariadeniu boli predložené pred dátumom uplatňovania nariadenia (ES) č. 1831/2003.
(4)
Prvotné poznámky o týchto žiadostiach boli zaslané podľa ustanovenia v článku 4 ods. 4 smernice 70/524/EHS Komisii pred dátumom uplatňovania nariadenia (ES) č. 1831/2003. S týmito žiadosťami sa preto aj naďalej zaobchádza v súlade s článkom 4 smernice 70/524/EHS.
(5)
Použitie enzymatického prípravku endo-1,3(4)-beta-glukanáza produkovaného kmeňom Trichoderma longibrachiatum (ATCC 2106), endo-1,4-beta-xylanáza produkovaného kmeňom Trichoderma longibrachiatum (ATCC 2105) a subtilizín produkovaného kmeňom Bacillus subtilis (ATCC 2107) bolo dočasne po prvýkrát povolené na výkrm kurčiat nariadením Komisie (ES) č. 1636/1999 (3). Nové údaje boli predložené na podporu žiadosti o povolenie tohto enzymatického prípravku bez časového obmedzenia. Hodnotenie ukazuje, že podmienky ustanovené v článku 3a smernice 70/524/EHS na takéto povolenie sú splnené. Použitie tohto enzymatického preparátu uvedené v prílohe I by malo byť povolené bez časového obmedzenia.
(6)
Použitie enzymatického preparátu 6-pytázy produkovaného kmeňom Aspergillus oryzae (DSM 14223) bolo bez časového obmedzenia povolené na výkrm kurčiat, pre nosnice, výkrm moriek, pre ciciaky, výkrm prasiat a prasníc nariadením Komisie (ES) č. 255/2005 (4). Nové údaje boli predložené na podporu žiadosti o rozšírenie povolenia na používanie tohto enzymatického preparátu u lososovitých. Európsky úrad pre bezpečnosť potravín poskytol stanovisko o používaní tohto preparátu, podľa ktorého nepredstavuje riziko pre lososovitých za podmienok ustanovených v prílohe II k tomuto nariadeniu. Hodnotenie ukazuje, že podmienky ustanovené v článku 9e ods. 1 smernice 70/524/EHS na takéto povolenie sú splnené. Použitie tohto enzymatického preparátu, uvedené v prílohe I, by malo byť dočasne povolené na štyri roky.
(7)
Použitie preparátu z mikroorganizmov Enterococcus faecium (DSM 7134) bolo dočasne po prvýkrát povolené na výkrm ciciakov a prasiat nariadením Komisie (ES) č. 666/2003 (5). Nové údaje boli predložené na podporu žiadosti o rozšírenie povolenia na používanie tohto preparátu z mikroorganizmov na výkrm kurčiat. Európsky úrad pre bezpečnosť potravín poskytol 28. októbra 2004 kladné stanovisko o bezpečnosti tejto doplnkovej látky, ak sa používa v kategórii zvierat pre výkrm kurčiat podľa podmienok použitia ustanovených v prílohe III k tomuto nariadeniu. Hodnotenie ukazuje, že podmienky ustanovené v článku 9e ods. 1 smernice 70/524/EHS na takéto povolenie sú splnené. Použitie tohto preparátu z mikroorganizmov uvedené v prílohe III by malo byť dočasne povolené na štyri roky.
(8)
Z hodnotenia týchto žiadostí vyplýva, že by sa na ochranu pracovníkov pred vystavením doplnkovým látkam stanoveným v prílohách mali vyžadovať určité postupy. Takáto ochrana by sa mala zaistiť uplatňovaním smernice Rady 89/391/EHS z 12. júna 1989 o zavádzaní opatrení na podporu zlepšenia bezpečnosti a ochrany zdravia pracovníkov pri práci (6).
(9)
Opatrenia ustanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO NARIADENIE
Článok 1
Prípravok, ktorý patrí do skupiny „Enzýmy“, ako je stanovené v prílohe I, sa povoľuje na použitie bez časového obmedzenia ako doplnková látka vo výžive zvierat podľa podmienok stanovených v tejto prílohe.
Článok 2
Prípravok, ktorý patrí do skupiny „Enzýmy“, ako je stanovené v prílohe II sa dočasne povoľuje na použitie na štyri roky ako doplnková látka vo výžive zvierat podľa podmienok stanovených v tejto prílohe.
Článok 3
Prípravok, ktorý patrí do skupiny „Enzýmy“, ako je stanovené v prílohe III sa dočasne povoľuje na použitie na štyri roky ako doplnková látka vo výžive zvierat podľa podmienok stanovených v tejto prílohe.
Článok 4
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 1. apríla 2005